钦定古今图书集成/明伦汇编/官常典/第358卷 > 沈思孝
## 钦定古今图书集成/明伦汇编/官常典/第358卷 > 沈思孝

按《明外史》本传：“思孝，字纯父，嘉兴人。举隆庆二年进
士。又三年谒选。高拱署吏部，欲留为属曹，思孝辞焉，
乃授番禺知县。殷正茂总制两广，欲听民与番人互
市，且开海口诸山征其税，思孝持不可。万历初，举卓
异，入为刑部主事。张居正父丧夺情，与艾穆合疏谏，
廷杖，戍神电卫。居正死，召复官，进光禄少卿。政府恶”
李植、江东之及思孝辈。思孝迁太常少卿，御史龚仲
庆希指诋之。思孝遂求去，不许。寻迁顺天府尹，坐宽
纵冒籍举人，贬三秩视事。思孝御三品服自若，被劾，
调南京太仆卿，仍贬三秩。未几，谢病归。吏部尚书陆
光祖起为南京光禄卿。寻进右佥都御史，巡抚陕西。
宁夏、哱拜叛，诏思孝移驻下马关，为总督魏学曾声
援。思孝以兵少，请募浙江及宣、大骑卒各五千，发内
帑供军，并乞宥故都御史李材罪，令立功。诏思孝近
地召募而罢材勿遣。思孝与学曾议军事不合，给事
中侯庆远劾“思孝舍门户而守堂奥，设逻卒以卫妻
孥，不任封疆事。”改抚河南，辞不赴。顷之，召为大理卿。
中官郝金诈传懿旨下狱。刑部薄其罪，思孝驳诛之。
帝悦，进工部左侍郎。陕西织羊绒为民患，以思孝奏
减十之四。进右都御史，协理戎政。初，廷推李祯为首，
思孝次之。帝特用思孝，或疑有奥援。给事中杨东明、
邹廷彦相继疏劾。帝以廷彦受东明指，谪东明，夺廷
彦俸二十三年。吏部尚书孙丕扬掌外察，黜参政丁
此吕。思孝与东之素善，此吕因憾丕扬及文选郎蒋
时馨。会御史赵文炳劾时馨受贿，时馨疑思孝嗾之，
遂讦思孝先庇此吕，后求吏部不得。以此二事憾已，
遂结江东之、刘应秋等，令李三才属文炳。帝恶时馨，
罢其官。思孝等疏辨，且求去。丕扬言“时馨无罪，此吕
受赃有状，思孝不当庇。”因上此吕《访单》乞“归。访单者，
吏部当察，时咨公论以定贤否。”廷臣因得书所闻，以
投掌察者，事率核实，然亦间有以中所恶者。帝降诏
慰留丕扬逮此，吕诘让思孝，御史俞价、强思、冯从吾，
给事中黄运泰、祝世禄皆为时馨讼冤，语侵思孝、东
之。给事中杨天民、马经纶、马文卿又各疏劾思孝，大
抵言文炳之疏，由思孝藉以摇丕扬也。思孝屡乞罢，
因诋丕扬负国。员外郎岳元声言“大臣相攻，宜两罢”，
似并论丕扬、思孝，而其指特攻时馨以及丕扬。疏方
上，文炳忽变其说，谓元声东之述，思孝意，迫之救。此
吕劾时馨非己意也。帝皆置不问。思孝素以直节高
天下，然尚气好胜，动辄多忤，以此吕故颇被物议。然
时馨、此吕皆非端人，丕扬、思孝亦各有所左右。其明
年，御史林培请辩忠邪，又力诋思孝、东之。且言：“丕扬
杜门半载，辞疏十上，意必得请而后已，思孝则杜门
未几。近见从吾、运泰等罢，谓朝廷不难去言官五六
人以安我。此人不去，为朝端害。”帝顾思孝，厚谪培官。
乾清宫灾，思孝请行皇长子冠礼，以回天心。又以日
本封事大坏，请亟修战守备，并论赵志皋、石星误国。
其秋，丕扬去位，思孝亦引疾。诏驰传归朝端，议论始
息。久之，丕扬复起为吏部御史。《史记》事复诋思孝与
顾天峻合谋，欲构陷丕扬。顾宪成、高攀龙力辨其诬，
而思孝卒矣。天启中，赠太子少保。